An-Nawawi

**Al-Imam al-Allamah Abu Zakaria Muhyi ad-Din Yahya bin Syaraf bin Muri bin Hasan bin Husain bin Muhammad bin Jam'ah bin Hizam an-Nawawi ad-Dimasyqi** (الإمام العلامة أبو زكريا محي الدين يحيى بن شرف ابن حسن بن حسين بن محمد بن جمعة بن حزام النووي الدمشقي), otabâ sè lebbi èkennnal kalabân Imam Nawawi èngghi panèka sala sèttong olama’ raja madzhab Syafi’i. Salèrana sè moljâ bhâbhâr è dhisa Nawa, semma’ sareng kottha Damaskus, è taon 631 H tor sèdhâ è tangghâl 24 Rejjheb taon 676 H. Ḍuwâ’ kennengan ghâpanèka lajhu èghâbây nisbât è ḍâlem asmana salèrana sè moljâ an-Nawawi ad-Damasyqi. Salèrana Imam Nawawi aropa’aghi pemikir muslim è ḍâlem èlmo fiqih sareng hadits. 

Imam Nawawi hijroh ḍâ’ Ḍamaskus è taon 649 H tor aḍhuko è ḍistrik otabâ kecamatan Rawahibiyah. È kennengan ka’ḍinto salèrana sè moljâ ajhâr jhughân sampè’ sangghup ngafallaghi kètab Muhadzdzabb è sakarèna bulân è taon kasebbhut, è ḍâlem bimbingan èpon Syaikh Kamal Ibnu Ahmad.

È bâkto oḍi’na, salèrana Imam Nawawi malolo masibu’ abâ’na kalabân nyopprè èlmo, ngarang kètab, nyebbarraghi èlmo, èbâdâ, awirid, apowasa, adzikir, jhughân legghâ ḍâḍâ atas sadhâjhâ cobhâna kaoḍi’ân. Rasokanna salèrana sè moljâ Imam Nawawi ka’ḍinto èghâbây ḍâri kaèn otabâ rambing sè kasar, sabetara sorbanèpon abârna celleng tor kènè’ okoranna. Imam Suyuti madhâbu jhâ’lamon Imam Nawawi ka’ḍinto aropa’aghi sal sèttongnga Bâllina Alla (wali Allah otabâ orèng soccè). 
Ghuru-ghuruna Imam Nawawi

Imam Nawawi ajhâr ḍâ’ ru-ghuru sè cè’ masyhurrâ, akadhi Abdul Aziz bin Muhammad Al-Ashari, Zainuddin bin Abdud Daim, Imaduddin bin Abdul Karim Al-Harastani, Zainuddin Abul Baqa, Khalid bin Yusuf Al-Maqdisi An-Nabalusi dan Jamaluddin Ibn Ash-Shairafi, Taqiyuddin bin Abul Yusri, Syamsuddin bin Abu Umar. Salèrana ajahâr fiqih-hadits (pangaonèngan èlmo hadits) ḍâ’ asy-Syaikh al-Muhaqqiq Abu Ishaq Ibrahim bin Isa Al-Muradi Al-Andalusi. Saamponna ka’ḍinto ajhâr polè èlmo fiqh ḍâ’ Al-Kamal Ishaq bin Ahmad bin usman Al-Maghribi Al-Maqdisi, Syamsuddin Abdurrahman bin Nuh tor Izzuddin Al-Arbili sareng ru-ghuru laènna. Imam Nawawi Jhughân ḍâ’ Imam Jamaluddin Malik, èngghi ka’ḍinto olama’ sè ngarang buku gramatika sè arassa puisi sè èkennal kalabân Alfiyah.

**Santrè-santrèna otabâ morèd-morèddhâ Imam Nawawi**

Ta’ sakonnè’ olama’ sè rabu kaangghuy ajhâr (ngajhi) ḍâ’ Imam Nawawi. È antarana èngghi ka’ḍinto al-Khatib Shadruddin Sulaiman al-Ja’fari, Syihabuddin al-Arbadi, Shihabuddin bin Ja’wan, Alauddin al-Athar jhughân sè ariwâyâttaghi hadits ḍâri Ibnu Abil Fath, Al-Mazi tor laènnèpon.

**Karjâ**

Imam Nawawi anèngghâllaghi bânnya’ karjâ ilmiah sè terkenal. Bânnya’na korang lebbi pa’polo kètab, è antarana, è ḍâlem èlmo hadits:

•	Al-Arba'in An-Nawawiyah (الأربعين النووية), kompolanna 40 –korang lebbina 42- hadits pentèng.

•	Riyadhus Shalihin (رياض الصالحين), kompolanna hadits sè ajhârbâ’aghi maghut kalabân ètika, sikap jhughân tèngka-ghuli sè samangkèn bânnya’ èghuna’aghi è sakobhengnga dhunnya Islam.

•	Al-Minhaj (Syarah Shahih Muslim), (شرح صحيح مسلم), jhâjhârbâ’ânna kètab Shahih Muslim bin al-Hajjaj. 

•	At-Taqrib wat Taysir fi Ma’rifat Sunan Al-Basyirin Nadzir. (التقريب والتيسير لمعرفة سنن البشير النذير), pengantar studi hadits.

Ḍâlem èlmo fiqih:

•	Minhaj ath-Thalibin (منهاج الطالبين وعمدة المفتين في فقه الإمام الشافعي).

•	Raudhatuth Thalibin,

•	Al-Majmu` Syarhul Muhadzdzab (المجموع شرح المهذب), panduan hokom Islam sè lengkap.

•	Matn al-Idhah fil-Manasik (متن الإيضاح في المناسك), ajhârbâ’aghi maghut kalabân Hajji.

Ḍâlem èlmo bhâsa:

•	Tahdzibul Asma’ wal Lughat.

Ḍâlem èlmo akhlak:

•	At-Tibyan fi Adab Hamalah al-Quran (التبيان في آداب حملة القرآن).

•	Bustanul Arifin,

•	Al-Adzkar (الأذكار المنتخبة من كلام سيد الأبرار), kompolanna dhuwâna Rasulullah.[7]

Tor sè laèn:

•	Tahdzib al-Asma (تهذيب الأسماء).

•	Ma Tamas Ilaihi Hajah al-Qari li Shahih al-Bukhari (ما تمس إليه حاجة القاري لصـحيح البـخاري).

•	Tahrir al-Tanbih (تحرير التنبيه).

•	Adab al-Fatwa wa al-Mufti wa al-Mustafti (آداب الفتوى والمفتي والمستفتي).

•	At-Tarkhis bi al-Qiyam (الترخيص بالقيام لذوي الفضل والمزية من أهل الإسلام).